《前哀哉行》
宋代·俞德邻

妾家浙水东，一门十朱轮。男多止一女，钟爱归妾身。

七岁诵经止，十岁学补纫。十五事机杼，二十供藻蘋。

不忍嫁张掖，爱我归宁频。去年边事起，处处惊为燐。

尽室遁空谷，雷雨弥半旬。狐兔伴我食，虎狼为我邻。

群盗政猖獗，白昼昏埃尘。惊忧转成疾，抱痛不敢呻。

传闻官军至，草木生欢欣。岂料反纵暴，舞戈猎生人。

仓皇不得避，驱斥行海滨。避寇寇幸免，依人人不仁。

哀哉有如此，妾生何不辰。

作者简介：俞德邻（1232～1293）字宗大，自号太玉山人，原籍永嘉平阳（今属浙江），父卓为庐江令，侨居京口（今江苏镇江）。度宗咸淳九年（1273）浙江转运司解试第一，未几宋亡。入元，累受辟荐，皆不应。因性刚狷，名其斋为佩韦（本集卷八《佩韦斋箴》）。元世祖至元三十年卒，年六十二。遗著由其子庸辑为《佩韦斋文集》十六卷（其中诗七卷），于元仁宗皇庆元年（1312）刊行，另有《佩韦斋辑闻》四卷。事见本集卷首元建安熊禾序，《至顺镇江志》卷一九有传。